เอ็นพีแอลเพิ่ม3.9%
ธปท.เผยหนี้เอ็นพีแอลไตรมาส 3 ปีนี้เพิ่มขึ้น 3.93% มียอดคงค้างอยู่ที่ 2.9 แสนล้านบาท
28 ต.ค. 2557

ธปท.เผยหนี้เอ็นพีแอลไตรมาส 3 ปีนี้เพิ่มขึ้น 3.93% มียอดคงค้างอยู่ที่ 2.9 แสนล้านบาท
ธนาคารแห่งประเทศไทย (ธปท.) รายงานข้อมูลหนี้ไม่ก่อให้เกิดรายได้ (เอ็นพีแอล) ของสถาบันการเงินทั้งระบบ ล่าสุด ณ สิ้นไตรมาส 3 ที่ผ่านมาว่า มียอดคงค้างทั้งสิ้น 2.90 แสนล้านบาท คิดเป็น 2.52% ของสินเชื่อรวม เพิ่มขึ้น 1.09 หมื่นล้านบาท หรือเพิ่มขึ้น 3.93% เทียบกับไตรมาส 2 ที่ผ่านมา ที่มี 2.78 แสนล้านบาท หรือ 2.46% ของสินเชื่อรวม
สำหรับยอดคงค้างเอ็นพีแอลสุทธิ หรือหนี้ที่หักกันสำรองหนี้แล้ว อยู่ที่ 1.45 แสนล้านบาท คิดเป็น 1.28% ของสินเชื่อรวม เพิ่มขึ้น 1.14 หมื่นล้านบาท หรือ 8.57% จากไตรมาสก่อนหน้าที่มี 1.33 แสนล้านบาท หรือ 1.2% ของสินชื่อรวม
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบี ไทย กล่าวว่า เอ็นพีแอลที่เพิ่มขึ้นไม่น่าห่วง เนื่องจากอัตราเร่งไม่ได้สะท้อนภาพที่น่าตกใจ แต่สะท้อนภาพที่สอดคล้องกับภาวะเศรษฐกิจที่ฟื้นตัวยังไม่เต็มที่ เนื่องจากการบริโภค การลงทุน ยังไม่ฟื้นดีนัก โดยเศรษฐกิจไทยมีแนวโน้มเดียวกับเศรษฐกิจโลก
“ถึงเอ็นพีแอลจะปรับเพิ่มขึ้นบ้าง ก็ไม่น่าห่วง ที่สำคัญแบงก์ต่างๆ มีการกันสำรอง หนี้สูงกว่าปกติค่อนข้างมาก จึงไม่น่าจะ ส่งผลกระทบอะไร บวกกับแบงก์เองมีการติดตามลูกค้าอย่างใกล้ชิด ถ้าผิดนัดชำระ 12 เดือน หรือสัญญาณธุรกิจไม่ดีก็จะเข้าไปคุยกับลูกค้าล่วงหน้าอยู่แล้ว ไม่รอให้เป็นเอ็นพีแอล” นายอมรเทพ กล่าว